CSORVÁS VÁROS POLGÁRMESTERÉTŐL

5920 Csorvás, Rákóczi u. 17. Tel.: 66/258-001

**BESZÁMOLÓ ELŐTERJESZTÉS**

**CSORVÁS VÁROS ÖNKORMÁNYZATÁNAK KÉPVISLŐ-TESTÜLETÉHEZ**

**AZ OROSHÁZI KISTÉRSÉG TÖBBCÉLÚ TÁRSULÁSÁNAK 2019. ÉVI TEVÉKENYSÉGÉRŐL, AZ ÖNKORMÁNYZATI FELADATOK TÁRSULÁSBAN TÖRTÉNŐ ELLÁTÁSÁRÓL**

Tisztelt Képviselő-testület!

Az Orosházi Kistérség Többcélú Társulás 2019. évi beszámolóját a 2019. január 1. naptól kezdődő időszakra vonatkozóan készítettem el, és azzal a kéréssel terjesztem a Tisztelt Képviselő-testület elé, hogy azt szíveskedjen elfogadni.

Az Orosházi Kistérségi Többcélú Társulás – a korábbi évekhez hasonlóan - 2019-ben is 12 taggal végezte munkáját. A tagok: Árpádhalom, Békéssámson, Csanádapáca, Csorvás, Gádoros, Gerendás, Kardoskút, Nagymágocs, Nagyszénás, Orosháza, Pusztaföldvár és Tótkomlós.

A Társulás Tanácsa és Bizottságai az idén összesen 8 alkalommal üléseztek. Csorvás Város Önkormányzata minden Társulási Tanácsülésen képviseltette magát.

A Társulási Tanács által felvállalt tevékenységi körök nem változtak az elmúlt évekhez képest. Kiemelendőnek tartom az orvosi ügyelet, továbbá a Gyermekjóléti Központ és Családsegítő Szolgálat által végzett feladatok ellátásának bemutatását.

**Orvosi ügyelet**

Az egészségügyi alapellátás, valamint e körhöz tartozóan az orvosi ügyelet biztosítása a hatályos jogszabályok alapján önkormányzati feladat. A feladat ellátása megvalósulhat saját, vagy külső szolgáltató bevonásával egyaránt. 2014. augusztus 14. óta az Orosházi Kistérségi Többcélú Társulás az orvosi ügyeletet saját hatáskörben működteti.

2019. január 17-én volt szó az Orosházi Kistérségi Társulás Tanácsának ülésén a tagdíjak megállapításáról. A Társulási Tanács az orvosi ügyelet ellátásához szükséges önkormányzati támogatás összegének emeléséről döntött, de a tagdíj mértékét meghatározó többi ellátás díjtétele változatlan maradt. Az emelés előtt lakosságszám alapján 44,- Ft/fő/hónap volt az orvosi ügyeleti feladatok ellátásához fizetendő díj mértéke, ami 2019 januárjától 50,- Ft/fő/hónap összegre módosult. Az emelés ugyan nem tűnik túl nagy mértékűnek, de éves szinten közel 400.000 forinttal növelte az önkormányzatunk ilyen címen fizetendő kiadását.

A Társulási Tanács 2019. április 8-án ismételten Dr. Dankó Alpár Istvánt választotta meg az orvosi ügyeleti ellátás vezetőjének, ügyeletvezetőnek. Erről a tisztségről minden évben újra kell döntenie a Tanácsnak. Az ügyeletvezető úr által készített éves beszámolóból kiderül, hogy a kistérség által saját hatáskörben működtetett orvosi ügyelet a hatályos jogszabályok által előírt személyi és tárgyi feltételeknek is megfelelve, megbízhatóan látja el a feladatát. A szakhatósági ellenőrzések során nem találtak hiányosságokat, gazdálkodásuk átlátható és szabályos. Információm szerint az orvosi ügyeleti ellátásra a csorvási lakosoktól sem érkezett különösebb panasz az idén. Természetesen a gyorsaság és az ellátás színvonala, mindig egy javítható, fejleszthető területe az egészségügyi ellátásnak. A Társulási Tanácsban, mint Csorvás Városát képviselő delegált tag azon leszek, hogy folyamatos legyen az előrelépés ezen a területen is.

**Az Orosházi Kistérség Egyesített Gyermekjóléti Központja és Családsegítő Szolgálata**

A Társulási Tanács 2019. május 29-én tartott ülésén fogadta el a Gyermekjóléti és Családsegítő Szolgálat 2018. évi beszámolóját. Halustyik Éva intézményvezető asszony éves beszámolóját Csorvás Város Önkormányzatának Képviselő-testülete minden évben, az éves munkatervében is szereplő napirendi pontként tárgyalja meg. Általános összefoglalásként emlékeztetni szeretnék mindenkit a Halustyik Éva intézményvezető asszony által a májusi ülésen előadottakra. Elmondta, hogy az óvodai- és iskolai szociális munka végzéséhez a megyében talán egyedül nekik sikerült mind a hét, a munkavégzéshez szükséges személyt felvenni alkalmazottként. Fontosnak tartotta kiemelni, hogy az intézményükben nagyon alacsony a fluktuáció, köszönhetően annak is, hogy az intézmény vezetése elkötelezett a munkaerő megtartásában. Az intézményi alkalmazottak jól végzik a munkájukat, és a képzési terveknek megfelelően, a szakmai fejlődésük is folyamatos. Rendszeres szupervíziókat, és csapatépítő programokat szerveznek. A kormányhivatali és a szakmai ellenőrzések megtörténtek, hiányosságokról nem érkezett jelzés.

Jómagam, Csorvás városára leszűkítve a Gyermekjóléti és Családsegítő Szolgálat tevékenységének értékelését, a következőkről tudok beszámolni a 2019-es évre vonatkozóan. Az Orosházi Kistérség Egyesített Gyermekjóléti Központja és Családsegítő Szolgálata munkatársaival leginkább a Polgármesteri Hivatal Hatósági Irodája tartja a kapcsolatot. Hetente többször telefonon, alkalmanként a szakmaközi megbeszéléseken személyesen is történik információcsere olyan családokról, akik kiemelt odafigyelést igényelnek szociális helyzetük, életvitelbeli, vagy gyermeknevelési problémáik miatt. 2019 tavaszán a csorvási Családsegítő Szolgálat új helyre költözött, egy megelőzőnél jobb állapotú épületbe. Oda, ahol korábban a Védőnői Szolgálat működött. Az év során két főről egy főre csökkent a családsegítők létszáma, de ősszel egy új munkatárs bekapcsolódásával visszaállt a két fős létszám. Azonnali intézkedést, és közös reagálást igénylő eset 2019-ben kétszer történt. Egy 4 gyermekes édesanyát a nyár folyamán az orosházi Családok Átmeneti Otthonában kellett elhelyezni, mivel Csorváson mind a lakhatása, mind a gyermekeinek ellátása ellehetetlenült. A családgondozó felkérésére önkormányzatunk térítésmentesen rendelkezésre bocsátotta a 9 fős önkormányzati tulajdonú kisbuszt, megoldva ezzel a család Orosházára szállítását. Októberben egy óvodás korú gyermeket találtak az otthonuk udvarán felügyelet nélkül, teljesen egyedül. Az ügyben történő intézkedéshez természetesen a családsegítő munkatársát hívták a kollégáim segítségül, aki a kistérségi szakmai vezető, továbbá a békéscsabai központ esetmenedzserének segítségével, rendőri közreműködéssel intézkedett az eset megoldására.

**Pénzügyi beszámoló**

Az Orosházi Kistérség Többcélú Társulásának 2019. évi módosított költségvetése:

**Költségvetési bevétel: 265.360.000,-Ft**

**Kiadási főösszeg: 287.910.000,-Ft**

A Társulás tartaléka **8.213.000**,-Ft, mely általános működési célú tartalék. Az összeg felhasználásáról a Társulási Tanács dönt.

A Csorvás Város Önkormányzata által fizetendő tagdíj három tételből tevődik össze:

- társulási tagdíj munkaszervezeti feladatokra,

- társulási tagdíj család- és gyermekjóléti feladatokra,

- társulási tagdíj orvosi ügyeleti feladatokra.

A 2018. és 2019. években egy hónapban fizetett összegeket – összehasonlítás céljából – egy táblázatba foglaltam össze:

|  |  |  |
| --- | --- | --- |
|  | **2018. évben 1 hónapra fizetett összeg** | **2019. évben 1 hónapra fizetett összeg** |
| Társulási tagdíj munkaszervezeti feladatokra | 64.753,-Ft | 64.545,-Ft |
| Társulási tagdíj család- és gyermekjóléti feladatokra | 259.012,-Ft | 258.180,-Ft |
| Társulási tagdíj orvosi ügyeleti feladatokra | 214.183,-Ft | 248.250,-FT |
| **Összesen/hó**: | **537.948,-Ft** | **570.975,-Ft** |

A táblázatból jól látszik, hogy az orvosi ügyeleti díj emelt mértéke éves szinten közel 400.000,-Ft többletkiadást jelent az önkormányzatunk költségvetésében.

A Társulási Tanács 2019. november 13.-án tartott ülésén a Társulás tisztségviselőinek megválasztása, valamint a szervezeti egységek kialakítása került a napirendi pontokon belül fő helyre. A Társulás elnöke ismét Fejes Róbertné, Orosháza város alpolgármestere lett, alelnöke pedig Sonkolyos Szabolcs, Pusztaföldvár polgármestere. A Társulás szervezeti felépítésben nem történt változás a korábbi évekhez képest, továbbra is 3 bizottság segíti a Társulási Tanács munkáját:

* Pénzügyi- Ügyrendi Bizottság,
* Szociális és Egészségügyi Bizottság,
* Területfejlesztési Bizottság.

Kérem a Tisztelt Képviselő-testületet, hogy az Orosházi Kistérség Többcélú Társulás 2019. évi tevékenységéről, és az önkormányzati feladatok társulásban történő ellátásának értékeléséről készült tájékoztatót vitassa meg, és döntsön annak elfogadásáról.

C s o r v á s, 2019. december 06.

Tisztelettel:

Baráth Lajos s.k.

polgármester

Határozati javaslat

…/2019.(XII.18.) KT. h a t á r o z a t:

(Tervezet)

Csorvás Város Önkormányzatának Képviselő-testülete az Orosházi Kistérség Többcélú Társulásának 2019. évi tevékenységéről, és az önkormányzati feladatok társulásban történő ellátásának értékeléséről szóló beszámolót az előterjesztésnek megfelelően elfogadja.